CAMARA DE

COMPTOS

DE NAVARRA

NAFARROAKO

KONTUEN

GANBERA

Castejongo Udala, 2018

2020ko otsaila

Aurkibidea

*ORRIALDEA*

[I. Sarrera 3](#_Toc34733707)

[II. Castejongo Udala 4](#_Toc34733708)

[III. Fiskalizazioaren helburuak eta norainokoa 6](#_Toc34733709)

[IV. Iritzia 7](#_Toc34733710)

[IV.1 Auditoretza finantzarioko iritzia 8](#_Toc34733711)

[IV.2. Legezkotasuna betetzeari buruzko iritzia 9](#_Toc34733712)

[V. Kontu orokorraren laburpena 10](#_Toc34733713)

[V.1 2018ko ekitaldiko aurrekontu bateratuaren likidazioaren egoera-orria 10](#_Toc34733714)

[V.2. 2018ko ekitaldiko aurrekontu bateratuaren egoera-orria 11](#_Toc34733715)

[V.3. 2018ko ekitaldiko diruzaintza-gerakin bateratuaren egoera-orria 11](#_Toc34733716)

[V.4. Udalaren 2018ko abenduaren 31ko egoera-balantzea 12](#_Toc34733717)

[V.5. Udalak 2018ko ekitaldian izandako galeren eta irabazien kontua 13](#_Toc34733718)

[VI. Konklusioak eta gomendioak 14](#_Toc34733719)

[VI.1. Castejongo Udalaren Aurrekontu Orokorra 14](#_Toc34733720)

[VI.2 Castejongo Udalaren egoera ekonomiko-finantzario bateratua 2018-12-31n 16](#_Toc34733721)

[VI.3 Aurrekontu-egonkortasuneko eta finantza-iraunkortasunaren helburuak betetzea. 17](#_Toc34733722)

[VI.4. Aurreko ekitaldietako gomendioen jarraipena 19](#_Toc34733723)

[VI.5. Kudeaketa-alor garrantzitsuak 19](#_Toc34733724)

[Behin-behineko txostenari aurkeztutako alegazioak 33](#_Toc34733725)

[Behin-behineko txostenari aurkeztutako alegazioen erantzuna 3](#_Toc34733726)7

I. Sarrera

Kontuen Ganberak, bera arautzen duen abenduaren 20ko 19/1984 Foru Legeari, Nafarroako Toki Administrazioari buruzko uztailaren 2ko 6/1990 Foru Legeari eta 2018ko ekitaldirako fiskalizazio-programari jarraituz, Castejongo Udalaren 2018ko ekitaldiko Kontu Orokorra fiskalizatu du.

Txostenak sei epigrafe dauzka, sarrera hau barne. Bigarrenean, udal antolaketa, toki entitateak ematen dituen zerbitzuak eta araudi erregulatzailea deskribatzen ditugu. Hirugarrenean, fiskalizazioaren helburuak eta norainokoa adierazten ditugu, eta laugarrenean Castejongo Udalaren 2018ko ekitaldiko Kontu Orokorrari buruzko eta legezkotasuna betetzeari buruzko gure finantza-iritzia ematen dugu. Bosgarren atalean, Kontu Orokorraren laburpen bat erantsi dugu. Seigarrenean, honako gai hauei buruz lortutako konklusio eta gomendioak ematen ditugu: Udalaren aurrekontu- eta finantza-egoera, aurrekontu-egonkortasuneko eta finantza-iraunkortasuneko printzipioen betetzea eta kudeaketa-alor garrantzitsuenak.

Landa-lana 2019ko iraila eta urria bitartean egin zuen kontratatutako auditoretza-enpresa batek, auditore baten gainbegiratzearen eta zuzendaritzaren pean, Kontuen Ganberako zerbitzu juridiko, informatiko eta administratiboen lankidetzarekin.

Jarduketa horren emaitzak Castejongo Udaleko alkateari jakinarazi zitzaizkion, egokitzat jotzen zituen alegazioak aurkez zitzan, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz.

Emandako epean, Castejongo Udaleko alkateak alegazioak aurkeztu ditu.

Lan hau egiteko eman diguten laguntzarengatik eskerrak ematen dizkiegu Udaleko eta haren menpeko enteko langileei.

II. Castejongo Udala

Castejón udalerri bat da, 2018ko urtarrilaren 1ean zuzenbideko 4.109 biztanle zituena eta 18,07 Km2-ko azalera duena.

Udalaren gobernu-organoak Osoko Bilkura eta alkatea dira.

Castejongo Udalak Musika Eskola erakunde autonomoa sortu du musika-irakaskuntzako zerbitzua emateko. Adinekoentzako egoitza-zerbitzua erakunde autonomo baten bidez ematen zen lehen; erakunde autonomo hori, ordea, 2013an iraungi zen. Haren kudeaketa eta langileak udalean integratu ziren.

Hauek dira 2018ko ekitaldia ixtean udaleko eta erakunde autonomoko datu ekonomiko eta langile-datu nagusiak:

|  |  |  |  |
| --- | --- | --- | --- |
| Entitatea | Aitortutako eskubideak | Aitortutako betebeharrak | Langileak, 2018-12-31n |
| Udala | 6.128.183 | 5.854.020 | 75 |
| Musika eskola | 192.862 | 187.699 | 11 |
| - Bateratzearen doitzeak | -126.800 | -126.800 | - |
| Bateratua, guztira | 6.194.245 | 5.914.919 | 86 |

2018an, Udalak 126.800 euroko ekarpena egin zion erakunde autonomoari.

Udalak, halaber, honako mankomunitate hauetan harten du parte:

* Erriberako Hiri Hondakin Solidoen Mankomunitatea, zeinaren bidez honako zerbitzu hauek ematen baitira: hiri hondakin solidoak kudeatzeko eta tratatzeko zerbitzuak, txakurtegia artatzea eta EEZBaren (Etxebizitzak eta Eraikinak Zaharberritzeko Bulegoa) bitartez etxebizitzak eta eraikinak zaharberritzeko hirigintza-kudeaketak.
* Ebroko Kirol Mankomunitatea, zeinaren bidez kudeatzen baitira eskualdeko beste udal batzuekin batera egiten diren kirol jarduerak.

Zerbitzu mankomunatu horiek guztiek 18.553 euroko gastua ekarri diote Udalari.

Honako hauek dira Udalak ematen dituen zerbitzu publikoak eta haiek kudeatzeko modua:

|  |  |  |  |  |  |
| --- | --- | --- | --- | --- | --- |
| Udal zerbitzuak | Zuzeneko kudeaketa | | Zeharkako kudeaketa | | Mankomunitatea |
| Udala | Erakunde autonomoak | Zerbitzu-kontratua | Zerbitzu-emakidarako kontratua |
| Argiteria publikoa | X |  |  |  |  |
| Hilerria | X |  |  |  |  |
| Kale-garbiketa | X |  |  |  |  |
| Edateko ura etxeetara hornitzea. | X |  |  |  |  |
| Estolderia | X |  |  |  |  |
| Bide publikoen zoladura | X |  |  |  |  |
| Hondakinen tratamendua eta bilketa |  |  |  |  | X |
| Babes zibila | X |  |  |  |  |
| Oinarrizko gizarte zerbitzuak | X |  |  |  |  |
| Etxez etxeko laguntza zerbitzua | X |  |  |  |  |
| Osasun garraioa |  |  | X |  |  |
| Kirol instalazioak |  |  |  | X |  |
| Kirol jardueren kudeaketa | X |  |  |  |  |
| Musika eskola |  | X |  |  |  |
| Adinekoentzako arreta | X |  |  |  |  |
| 0-3 urtekoen ikastetxea |  |  | X |  |  |
| Ludoteka |  |  | X |  |  |
| Sarasate kultur etxea | X |  |  |  |  |
| Gizarte-etxea | X |  |  |  |  |

2018an Udalari aplikatzekoa zaion arau-esparrua honako hauek osatzen dute, funtsean: Nafarroako Toki Administrazioari buruzko uztailaren 2ko 6/1990 Foru Legea; Nafarroako Toki Ogasunei buruzko martxoaren 10eko 2/1995 Foru Legea; Toki Araubidearen Oinarriak arautzen dituen apirilaren 2ko 7/1985 Legea, eta Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa, bai eta araudi sektorial indarduna ere.

III. Fiskalizazioaren helburuak eta norainokoa

Castejongo Udalaren 2018ko ekitaldiko finantza-fiskalizazioa eta legezkotasuna betetzeari buruzko fiskalizazioa egin dira, honako honi buruzko iritzia emateko:

* Ea Kontu Orokorrak, alderdi esanguratsu guztietan, irudi fidela ematen duen 2018ko abenduaren 31ko ondareari eta finantza-egoerari buruz, bai eta data horretan amaitutako ekitaldiko emaitza ekonomiko eta aurrekontukoei buruz ere, betiere aplikatzekoa den informazio finantzario publikoari buruzko arau-esparruari eta, bereziki, bertan jasotako kontabilitateko eta aurrekontuen inguruko printzipio eta irizpideei jarraituz.
* Ea Udalak eta haren menpeko enteak ekitaldian zehar egindako jarduketak eta aurrekontu- eta finantza-eragiketak eta 2018ko ekitaldiko kontu orokorrean jasotako informazioa bat datozen, alderdi adierazgarri guztietan, funts publikoen kudeaketari aplikatzekoak zaizkion arauekin.
* Aurreko txostenetan emandako gomendioen betetzea.

Aurreko iritzia emateaz gainera, lanak barne hartu du 2018rako finkatutako aurrekontu-egonkortasuneko eta finantza-iraunkortasuneko helburuen betetze-maila berrikustea.

Fiskalizazioaren norainokoa 2018ko Kontu Orokorra da, zeina, 272/1998 Foru Dekretuaren arabera, honako kontabilitateko egoera-orri hauek osatzen baitute:

* Udalaren beraren eta bere erakunde autonomoen kontua:

a) Aurrekontuaren likidazioaren espedientea.

b) Ekonomia-, ondare- eta finantza-egoeraren espedientea: Egoera-balantzea eta galeren eta irabazien kontua.

c) Eranskinak: Diruzaintzako egoera-orria, etorkizunerako hitzartuta dauden gastuen eta diru-sarreren egoera-orria, balioen egoeraren egoera-orria eta mugimendua, eta tasa eta prezio publikoekin finantzatutako zerbitzuen kostuei buruzko oroitidazkia.

* Kontu Orokorraren eranskinak: Oroitidazkia, kontu bateratua, zorraren egoera eta esku-hartze txostena.

Fiskalizazioaren denbora-norainokoa 2018ko ekitaldiari dagokio, baina beste ekitaldi batzuei buruzko beharrezko egiaztapenak egin dira ezarritako helburuak hobeki lortzeko.

Legezkotasuna betetzeari dagokionez, norainokoa txosten honen VI. epigrafean aipatzen diren berrikusitako jarduketei dagokie.

IV. Iritzia

Castejongo Udalaren 2018ko ekitaldiko Kontu Orokorra fiskalizatu dugu. Haren kontabilitatearen egoera-orriak laburbilduta jaso ditugu txosten honen V. atalean.

*Udalaren erantzukizuna*

Kontu-hartzailetza da kontu orokorra osatzeko ardura duena. Kontua halako moduz egin behar du non leialki irudikatuko baititu Udalaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek hartzen ditu iruzurraren edo akatsen ondoriozko ez-betetze materialetatik libre dagoen Kontu Orokorra egin eta aurkezteko beharrezkoa den barne kontrolaren kontzepzioa, ezarpena eta mantentzea.

Udaleko Osoko Bilkurak 2019ko urriaren 4an onetsi zuen Kontu Orokorra.

Udalak bermatu behar du ezen urteko kontuek erakusten dituzten jarduerak, aurrekontu- nahiz finantza-eragiketak eta informazioa bat datozela aplikatu beharreko arauekin, eta halaber ezarri behar ditu helburu horretarako beharrezkotzat jotzen dituen barne-kontroleko sistemak.

*Nafarroako Kontuen Ganberaren erantzukizuna*

Gure erantzukizuna da iritzi bat adieraztea 2018ko ekitaldiko kontu orokorraren fidagarritasunari buruz eta egin diren eragiketen legezkotasunari buruz, gure fiskalizazioan oinarrituta

Horretarako, hura egin dugu Kanpo Kontroleko Erakunde Publikoek erabakitako funtsezko fiskalizazio-printzipioen arabera, eta, zehazki, finantza-fiskalizazioari buruz ISSAI-ES 200en ezarritakoen arabera, bai eta betetzearen fiskalizazioari buruzkoa den ISSAI-ES 400 delakoan ezarritakoen arabera; halaber, kanpo kontroleko organoen fiskalizazioari buruzko gida praktikoak erabili ditugu. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta betearaztea egin ditzagula ere, honako helburu honekin: kontu orokorretan arrazoizko segurtasun bat lortzea eta haietan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortzeko urteko kontuetan adierazitako zenbatekoei eta informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean. Arriskuari buruzko balorazio horiek egiterakoan, auditoreak barne kontrola hartzen du kontuan —entitateak kontu orokorrak egin ditzan garrantzitsua baita— inguruabarren araberako auditoretza-prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez.

Auditoretza batek barne biltzen du, era berean, aplikatutako kontabilitate-politiken egokitasunaren eta arduradunek egindako kontabilitate-estimazioen arrazoizkotasunaren ebaluazioa, bai eta Kontu Orokorraren aurkezpenaren ebaluazioa ere, oro har.

Gure ustez lortu dugun auditoretza-ebidentziak behar adinako oinarria eta oinarri egokia biltzen du finantzen eta betetzearen gainean egin dugun fiskalizazioari buruzko iritziak funtsa izateko.

IV.1 Auditoretza finantzarioko iritzia

*Iritziaren oinarria, salbuespenekin*

Ondasunen inbentarioak ez ditu jasotzen Udalaren ondasun eta eskubide guztiak; hartara, ezinezkoa izan da ibilgetuaren kontabilitate-saldoaren arrazoizkotasuna egiaztatzea. Saldo horrek 44.794.772 euroko balorazioa dauka 2018ko abenduaren 31ko egoera-balantzean.

*Auditoretza finantzarioko iritzia, salbuespenekin.*

Gure iritziz, "Iritziaren oinarria, salbuespenekin" atalean azaldutako norainokoaren mugak izan ditzakeen eraginengatik ez bada, Udalaren Kontu Orokorrak irudi zehatza erakusten du alderdi esanguratsu guztietan, Udalaren ondareari eta 2018ko abenduaren 31ko finantza-egoerari dagokienez. Halaber, haren emaitza ekonomiko eta aurrekontukoak islatzen dituzte, data horretan amaitutako ekitaldiari dagozkionak, aplikatzekoa den informazio finantzarioari buruzko lege-esparruari eta, bereziki, bertan jasotako kontabilitateko eta aurrekontuetako printzipio eta irizpideei jarraituz betiere.

IV.2. Legezkotasuna betetzeari buruzko iritzia

*Legezkotasuna betetzeari buruzko iritziaren oinarria, salbuespenekin*

* Udalak onetsitako eta argitaratutako azken plantilla organikoa 2011ko ekitaldikoa da, eta ez dago jasota gerora bertako langileen egungo egoera jasotzen duen onespenik.
* Musika Eskola erakunde autonomoak ez du plantilla organikorik.
* 705.841 euroko gastuak ordaindu dira kontratu-euskarririk gabeko zerbitzu eta hornidurengatik, kasu batzuetan dagokion adjudikazio-prozedura izapidetu ez delako, eta beste batzuetan kontratuen gehieneko indarraldia gainditu delako. Gastu horiek ondasun eta zerbitzuetako gastu arrunten kapituluan aitortutako betebehar guztien ehuneko 31 izan dira.

*Legezkotasuna betetzeari buruzko iritzia, salbuespenekin*

Gure iritziz, egindako lanaren norainokoa kontuan hartuta, "Legezkotasunaren betetzeari buruzko iritziaren oinarria, salbuespen batzuekin" paragrafoan azaldutako ez-betetzeen eraginarengatik ez bada, Udalaren 2018ko ekitaldiko jarduerak, finantza-eragiketak eta sozietatearen egoera-orri finantzarioetan azaldutako informazioa bat datoz, garrantzizko alderdi guztietan, aplikatzekoak diren arauekin.

V. Kontu orokorraren laburpena

Ondoren 2018ko ekitaldiko kontu orokorraren egoera-orri bateratu garrantzitsuenak (Udala eta erakunde autonomoak) jasotzen dira.

V.1 2018ko ekitaldiko aurrekontu bateratuaren likidazioaren egoera-orria

Gastuak, kapituluz kapitulu

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Deskribapena | Hasierako kreditua | Aldaketa | Behin betiko kreditua | Aitortutako betebeharrak | Betetakoaren ehunekoa | Ordainketak | Ordainketa (%) | Ordaintzeko dagoena |
| 1. Langile-gastuak | 2.759.916 | 0 | 2.759.916 | 2.615.494 | 95 | 2.599.794 | 99 | 15.700 |
| 2. Ondasun eta zerbitzuetan egindako gastu arruntak | 2.342.080 | 2.016 | 2.344.096 | 2.274.512 | 97 | 1.885.212 | 83 | 389.301 |
| 3. Finantza-gastuak | 54.600 | 0 | 54.600 | 44.527 | 82 | 44.527 | 100 | 0 |
| 4. Transferentzia arruntak | 133.380 | 0 | 133.380 | 99.164 | 74 | 45.168 | 46 | 53.995 |
| 5. Kontingentzietarako eta bestelako ezusteetarako funtsa | 0 | 0 | 0 | 0 | 0 | 0 | 0 | 0 |
| 6. Inbertsio errealak | 361.028 | 138.201 | 499.229 | 389.919 | 78 | 151.652 | 39 | 238.267 |
| 7. Kapital-transferentziak | 0 | 0 | 0 | 0 | 0 | 0 | 0 | 0 |
| 8. Finantza-aktiboak | 0 | 0 | 0 | 0 | 0 | 0 | 0 | 0 |
| 9. Finantza-pasiboak | 492.450 | 0 | 492.450 | 491.303 | 100 | 491.303 | 100 | 0 |
| Guztira | 6.143.454 | 140.217 | 6.283.671 | 5.914.919 | 94 | 5.217.656 | 88 | 697.263 |

Diru-sarrerak kapituluz kapitulu

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Deskribapena | Hasierako aurreikuspena | Aldak. | Behin betiko aurreikuspena | Aitortutako eskubideak | Betetakoa (%) | Kobrantzak | Kobrantzak (%) | Kobratzeko dagoena |
| 1. Zuzeneko zergak | 3.105.886 | 0 | 3.105.886 | 3.077.351 | 99 | 2.966.400 | 96 | 110.951 |
| 2. Zeharkako zergak | 45.000 | 0 | 45.000 | 17.338 | 39 | 17.205 | 99 | 133 |
| 3. Tasak, prezio publikoak eta beste diru-sarrera batzuk | 1.088.798 | 0 | 1.088.798 | 1.170.991 | 108 | 1.088.271 | 93 | 82.720 |
| 4. Transferentzia arruntak | 1.567.692 | 0 | 1.567.692 | 1.586.450 | 101 | 1.585.384 | 100 | 1.067 |
| 5. Ondare bidezko diru-sarrerak eta herri-lurren aprobetxamendua | 279.870 | 0 | 279.870 | 272.301 | 97 | 106.684 | 39 | 165.617 |
| 6. Inbertsio errealen besterentzea | 0 | 0 | 0 | 0 | 0 | 0 | 0 | 0 |
| 7. Kapital-transferentziak eta beste diru-sarrera batzuk | 56.208 | 217 | 56.425 | 69.814 | 124 | 69.813 | 100 | 0 |
| 8. Finantza-aktiboak | 0 | 140.000 | 140.000 | 0 | 0 | 0 | 0 | 0 |
| 9. Finantza-pasiboak | 0 | 0 | 0 | 0 | 0 | 0 | 0 | 0 |
| Guztira | 6.143.454 | 140.217 | 6.283.671 | 6.194.24 | 99 | 5.833.757 | 94 | 360.488 |

V.2. 2018ko ekitaldiko aurrekontu bateratuaren egoera-orria

|  |  |  |
| --- | --- | --- |
| Kontzeptua | 2017\* | 2018 |
| + Aitorturiko eskubide garbiak | 5.974.181 | 6.194.245 |
| - Aitorturiko betebehar garbiak | 6.200.112 | 5.914.919 |
| Aurrekontu-emaitza | -225.931 | 279.326 |
| Doikuntzak |  |  |
| - Finantzaketaren desbideratze positiboak | 66.920 | 0 |
| + Finantzaketaren desbideratze negatiboak | 0 | 54.561 |
| Diruzaintza-gerakinarekin finantzatutako gastuak | 407.589 | 106.226 |
| Aurrekontu-emaitza doitua | 114.738 | 440.113 |

\* Auditatu gabeko ekitaldia

V.3. 2018ko ekitaldiko diruzaintza-gerakin bateratuaren egoera-orria

|  |  |  |
| --- | --- | --- |
| Kontzeptua | 2017\* | 2018 |
| (+) Kobratzeko dauden eskubideak | 414.075 | 419.598 |
| (+) Diru-sarrerak: Aurtengo ekitaldia | 349.080 | 362.338 |
| (+) Diru-sarrerak: Itxitako ekitaldiak | 989.976 | 1.012.496 |
| (+) Aurrekontuz kanpoko diru-sarrerak | 76.900 | 78.475 |
| (+) Ordainketen itzulketak | 4.577 | 4.577 |
| (-) Nekez kobratzeko eskubideak | 932.838 | 964.986 |
| (-) Aplikatzeko dauden diru-sarrerak | 73.620 | 73.301 |
| (-) Ordaintzeko dauden betebeharrak | 937.917 | 1.400.349 |
| (+) Gastuen aurrekontua: Aurtengo ekitaldia | 316.091 | 697.262 |
| (+) Gastuen aurrekontua: itxitako ekitaldiak | 300.941 | 338.171 |
| (+) Diru-sarreren itzulketak | 3.711 | 5.561 |
| (-) Aplikatzeko dauden gastuak | 536 | 2.704 |
| (+) Aurrekontuz kanpoko gastuak | 317.710 | 362.058 |
| + Finantzaketaren desbideratze metatu negatiboak | 0 | 49.643 |
| (+) Diruzaintzako funts likidoak | 1.165.735 | 1.862.582 |
| **Diruzaintzako gerakina, guztira** | **641.893** | **931.473** |
| Diruzaintza-gerakina, finantzaketa atxikia duten gastuak direla-eta | 5.334 | 0 |
| Baliabide atxikien diruzaintza-gerakina | 487.259 | 521.880 |
| **Gastu orokorretarako diruzaintza-gerakina** | **149.300** | **409.593** |

\* Auditatu gabeko ekitaldia

V.4. Udalaren 2018ko abenduaren 31ko egoera-balantzea

Aktiboa

|  |  |  |  |
| --- | --- | --- | --- |
| Deskribapena | | 20117\* | 2018 |
| A | Ibilgetua | 44.406.592 | 44.794.772 |
| 1 | Ibilgetu materiala | 15.521.834 | 15.601.505 |
| 2 | Ibilgetu ez-materiala | 839.662 | 843.866 |
| 3 | Erabilera orokorrerako azpiegiturak eta ondasunak | 27.520.725 | 27.825.030 |
| 4 | Herri-ondasunak | 524.371 | 524.371 |
| 5 | Finantza-ibilgetua | 0 | 0 |
| C | Zirkulatzailea | 2.587.799 | 3.312.111 |
| 7 | Izakinak | 0 | 0 |
| 8 | Zordunak | 1.187.242 | 1.216.199 |
| 9 | Finantza-kontuak | 1.400.557 | 2.095.912 |
| 10 | Finantzaketaren egoera iragankorrak, aldizkatzeak eragindako doitzeak | 0 | 0 |
| 11 | Aplikatzeko dagoen emaitza (ekitaldiko galera) | 0 | 0 |
| Aktiboa, guztira | | 46.994.391 | 48.106.884 |

\* Auditatu gabeko ekitaldia

Pasiboa

|  |  |  |  |
| --- | --- | --- | --- |
| Deskribapena | | 2017\* | 2018 |
| A | Funts berekiak | 40.305.426 | 41.441.752 |
| 1 | Ondarea eta erreserbak | 6.406.257 | 6.406.257 |
| 2 | Ekitaldiko emaitza ekonomikoa (etekina) | 20.940.904 | 22.007.417 |
| 3 | Kapitaleko dirulaguntzak | 12.958.264 | 13.028.078 |
| B | Arrisku eta gastuetarako hornidurak | 0 | 0 |
| C | Epe luzeko hartzekodunak | 5.623.992 | 5.132.688 |
| 4 | Jasotako mailegu, fidantza eta gordailuak | 5.623.992 | 5.132.688 |
| D | Epe laburreko hartzekodunak | 1.064.973 | 1.532.443 |
| 5 | Itxitako aurrekontuetako hartzekodunak eta aurrekontuez kanpokoak | 992.714 | 1.460.930 |
| 6 | Aplikatzeko dauden partidak eta aldizkatzearen ondoriozko doitzeak | 72.259 | 71.513 |
| Pasiboa, guztira | | 46.994.391 | 48.106.884 |

\* Auditatu gabeko ekitaldia

V.5. Udalak 2018ko ekitaldian izandako galeren eta irabazien kontua

Ekitaldiko emaitza arruntak

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Zor |  | | 2017\* | 2018 | Hartzeko | | | 2017\* | 2018 |
|  | Deskribapena | |  |  |  | Deskribapena | |  |  |
| 3 | Hasierako izakinak | | 0 | 0 | 3 | | Bukaerako izakinak | 0 | 0 |
| 61 | Langile-gastuak | | 2.154.804 | 2.134.626 | 70 | | Salmentak | 983.945 | 1.044.803 |
| 62 | Finantza-gastuak | | 52.104 | 44.527 | 71 | | Ondasunaren eta enpresaren errenta | 235.991 | 316.161 |
| 63 | Tributuak | | 8.860 | 8.786 | 72 | | Produkzioari eta inportazioari lotutako tributuak | 2.953.823 | 2.861.993 |
| 64 | Lanak, zuzkidurak eta kanpoko zerbitzuak | | 2.135.558 | 2.253.719 | 73 | | Errentaren eta ondarearen gaineko zerga arruntak | 216.145 | 231.973 |
| 65 | Gizarte prestazioak | | 264.724 | 306.914 | 75 | | Ustiapenerako dirulaguntzak | 61 | 120.466 |
| 66 | Ustiapenerako dirulaguntzak | | 0 | 0 | 76 | | Transferentzia arruntak | 1.352.924 | 1.442.625 |
| 67 | Transferentzia arruntak | | 204.416 | 225.963 | 77 | | Kapitalaren gaineko zergak | 19.373 | 724 |
| 68 | Kapital-transferentziak | | 0 | 0 | 78 | | Bestelako diru-sarrerak | 42.883 | 39.625 |
| 69 | Amortizazio eta zuzkiduretarako hornidura | | 0 | 0 | 79 | | Beren helbururako aplikatutako hornikuntzak | 0 | 0 |
| 800 | Ekitaldiko emaitza arrunta  (saldo hartzekoduna) | | 984.678 | 1.083.833 | 800 | | Ekitaldiko emaitza arrunta (saldo zorduna) | 0 | 0 |
| Guztira | | 5.805.144 | | 6.058.368 | Guztira | | | 5.805.144 | 6.058.368 |

\* Auditatu gabeko ekitaldia

Ekitaldiko emaitzak

|  |  |  |  |  |  |  |  |
| --- | --- | --- | --- | --- | --- | --- | --- |
|  | Deskribapena | 2017\* | 2018 |  | Deskribapena | 2017\* | 2018 |
| 80 | Ekitaldiko emaitza arrunta (saldo zorduna) | 0 | 0 | 80 | Ekitaldiko emaitza arrunta (saldo hartzekoduna) | 984.678 | 1.083.834 |
| 82 | Ohiz kanpoko emaitzak  (saldo zorduna) | 0 | 6 | 82 | Ohiz kanpoko emaitzak  (saldo hartzekoduna) | 0 | 0 |
| 84 | Itxitako aurrekontuetako eskubide eta betebeharren aldaketa  (Saldo zorduna) | 5.317 | 6.542 | 84 | Itxitako aurrekontuetako eskubide eta betebeharren aldaketa  (Saldo hartzekoduna) | 0 | 0 |
| 89 | Etekin garbia guztira  (Saldo hartzekoduna) | 979.360 | 1.077.286 | 89 | Etekin garbia guztira  (Saldo zorduna) | 0 | 0 |
|  | Guztira | 984.677 | 1.083.834 |  | Guztira | 984.678 | 1.083.834 |

\* Auditatu gabeko ekitaldia

VI. Konklusioak eta gomendioak

Egindako fiskalizazioaren atal gisa, ondoren ohar eta iruzkin batzuk gehitu ditugu, bai eta Ganbera honen ustez fiskalizazio txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Orobat, fiskalizazio-txostenaren gaineko iritziaren salbuespenei buruzko informazio xehea gehitu da.

Halaber, txostenak jasotzen ditu Ganbera honen ustez Udalaren kudeaketa ekonomiko administratiboa hobetzeko beharrezkoak diren gomendioak.

VI.1. Castejongo Udalaren Aurrekontu Orokorra

Udalak eta haren erakunde autonomoa den Musika Eskolak 2018rako zeukaten hasierako aurrekontu bateratuak agertzen zituen diru-sarreren eta gastuen hasierako aurreikuspenak 6,14 milioi eurokoak ziren.

Gastuetan eta diru-sarreretan goranzko aurrekontu-aldaketa batzuk egin ondoren, 0,14 milioi eurokoak —hasierako kredituen ehuneko 2,28 egiten dute—, behin betiko gastu eta diru-sarrera bateratuek 6,28 milioi euro egiten dute.

*Aurrekontuaren likidazioa*

2018an, gastuek 5,91 milioi euro egin zuten, eta betetze-maila ehuneko 94koa eta ordaintze-maila ehuneko 88koa izan dira.

Diru-sarrerei dagokienez, 2018an 6,19 milioi euroko eskubideak aitortu ziren, eta betetze- eta kobratze-mailak ehuneko 99 eta ehuneko 94koak izan ziren, hurrenez hurren.

Taula honetan ageri dira Udalaren eta haren erakunde autonomoaren gastuen xedea eta finantzaketa, ehunekotan:

|  |  |  |  |
| --- | --- | --- | --- |
| Gastuaren izaera | Ehunekoa | Finantza-iturria | Ehunekoa |
| Langileak | 44 | Tributu bidezko diru-sarrerak | 66 |
| Bestelako gastu arruntak | 40 | Transferentziak | 27 |
| Inbertsio errealak | 7 | Ondare bidezko diru-sarrerak eta beste | 7 |
| Kapital-transferentziak | 0 |  |  |
| Finantza-eragiketak | 9 |  |  |

Gastu arruntek guztizko gastuaren ehuneko 84 esplikatzen dute; horietatik, ehuneko 44 langile-gastuak dira. Finantza-eragiketak ehuneko bederatzikoak izan dira, eta inbertsioak, ehuneko zazpikoak.

Diru-sarrerei dagokienez, bereziki esanguratsua da jasotako transferentzien ehuneko txikia, ehuneko 27koa izan baita; transferentzia horiek, izan ere, diru-sarrera propioak baino nabarmen txikiagoak izan dira: guztira % 73 izan dira, eta horietatik % 66 zerga-izaerakoak dira.

Jarraian erakusten dugu 2018 eta 2017ko ekitaldietako aurrekontu-likidazio bateratuarekin zerikusia duen adierazle-multzo baten konparazioa:

|  |  |  |  |
| --- | --- | --- | --- |
|  | 2017 | 2018 | 2018/2017 aldea (%) |
| Aitortutako eskubideak, guztira | 5.974.181 | 6.194.245 | 4 |
| Aitortutako betebeharrak, guztira | 6.200.112 | 5.914.919 | -5 |
| Diru-sarrera arruntak (1. kapitulutik 5.era) | 5.871.881 | 6.124.432 | 4 |
| Funtzionamendu gastuak (1., 2. eta 4. kapituluak) | 4.828.590 | 4.989.169 | 3 |
| Kapitaleko diru-sarrerak | 102.300 | 69.813 | -32 |
| Kapitaleko gastuak | 210.609 | 389.919 | 85 |
| Saldo ez-finantzarioa | 882.878 | 770.630 | -13 |
| Aurrekontu-emaitza doitua | 114.738 | 440.113 | 284 |

Aurreko datuak eta haien bilakaera direla-eta honako hau nabarmendu behar dugu:

* 2018ko guztizko diru-sarrerek 220.064 euroko igoera izan dute; hots, ehuneko 4ko igoera gertatu da aurreko ekitaldikoekin alderatuta. Izaerari erreparatuz gero, igoerarik handiena diru-sarrera arruntetan eman da: 252.551 euro igo dira, ehuneko lau; kapitaleko diru-sarrerak, berriz, 32.487 euro jaitsi dira, aurreko ekitaldian baino ehuneko 32 gutxiago ia baitira.
* Gastuek 285.194 euro egin dute behera, eta horrek ehuneko bosteko murrizketa ekarri du iazko ekitaldiarekin alderatuta. Haien izaerari erreparatuta, murrizketa, batez ere, gastu finantzarioei eta pasibo finantzarioei dagokie, guztira ehuneko 54 murriztu baitziren.
* Aurrekontu-emaitza doitua 325.375 euro igo da, hau da, ehuneko 284ko igoera izan du aurreko ekitaldikoarekin alderatuta.

VI.2 Castejongo Udalaren egoera ekonomiko-finantzario bateratua 2018-12-31n

Ondoren 2018ko ekitaldiari buruzko adierazle ekonomiko-finantzario batzuk ematen ditugu, bai eta aurreko ekitaldikoekiko alderaketa ere:

|  |  |  |  |
| --- | --- | --- | --- |
|  | 2017 | 2018 | 2018/2017 aldea (%) |
| Aurrezki gordina | 1.043.291 | 1.135.263 | 9 |
| Finantza-zama | 1.160.914 | 535.831 | -54 |
| Aurrezki garbia | -117.622 | 599.432 | 610 |
| Finantza-zamaren adierazlea | % 20 | % 9 | -56 |
| Aurrezki gordinak diru-sarrera arrunten gainean egiten duen ehunekoa | % 18 | % 19 | 4 |
| Zorpetze-ahalmena (%) | % -2 | % 10 | -589 |
| Zorra, guztira | 5.640.199 | 5.148.895 | -9 |
| Biztanle bakoitzeko zorra | 1.370 | 1.253 | -9 |
| Zorpetze-maila (zor bizia/diru-sarrera arruntak) | % 96 | % 84 | -12 |
| Gastu orokorretarako diruzaintza-gerakina | 149.300 | 409.593 | 174 |
| Autonomia fiskala (tributuak/aitortutako eskubideak) | % 69 | % 66 | -4 |
| Kobrantza zalantzagarriaren indizea (Kobrantza zalantzagarriko zordunen saldoa/zordunak)\*100 | % 79 | % 79 | - |

Aurreko taulatik, honako alderdi hauek aipatu behar ditugu:

* Diru-sarrera arruntak funtzionamenduko gastuak baino proportzio handiagoan igotzeak berekin ekarri du aurrezki gordina 91.972 euro handitzea; hau da, 2017koaren aldean ehuneko bederatzi igo da. Gainera, finantza-zama nabarmen jaitsi da —ehuneko 54—, eta, horrek aurrezki garbiaren igoera ekarri du, eta aurrezki garbiak negatiboa izateari utzi dio; izan ere, 599.432 positiboa izatera iritsi da, eta horrek ehuneko 610eko igoera adierazten du.
* Ekitaldiaren itxierako zor bizia aurreko ekitaldikoa baino ehuneko bederatzi txikiagoa da; horrek esan nahi du zorpetze-maila ehuneko 96tik ehuneko 84ra jaitsi dela, eta zorpetze-ahalmena hobetu egin dela; izan ere, negatiboa izateari utzi dio eta ehuneko hamarrekoa da jada.
* Gastu orokorretarako diruzaintzako gerakinak izan duen igoera azpimarratu behar da; izan ere, aurreko ekitalditik ehuneko 174 igo da, 409.593 eurokoa izateraino. Horrek adierazten du hurrengo ekitaldietan aurrekontu-aldaketak finantzatzeko gaitasuna badagoela.

**Azken finean**, finantza-egoera saneatua da, aztertutako adierazleen arabera, zeinak positiboak baitira eta aurreko ekitaldiarekiko hobera egin baitute; halere, zorpetze-maila handia da: diru-sarrera arrunten ehuneko 84koa. Magnitude horri dagokionez, komeni da adieraztea zorpetze berria baliatzeko Nafarroako Gobernuaren aldez aurreko baimena beharko litzatekeela, diru-sarrera arrunten ehuneko 75etik gorakoa delako, eta zorpetzeko gehieneko muga ehuneko 110 delako finantza-iraunkortasuneko terminoetan, ogasun-esparruan xedatutakoaren arabera.

VI.3 Aurrekontu-egonkortasuneko eta finantza-iraunkortasunaren helburuak betetzea.

Aurrekontu-egonkortasunari eta Finantza-jasangarritasunari buruzko apirilaren 27ko 2/2012 Lege Organikoa aplikatzearen ondorioetarako, SEC'10 Kontabilitate Nazionaleko irizpideei jarraituta, honako ente hauek hartzen dira tokiko administrazio publikotzat: Udala bera eta Musika Eskola erakunde autonomoa.

Castejongo Udalak 2017-2018 aldirako Ekonomia eta Finantza Plana onetsi zuen 2017ko irailaren 5ean, Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoaren 21. eta 23. artikuluetan ezarritakoarekin bat etorriz, 2016ko ekitaldiko gastuaren araua ez betetzeagatik. 2017. ekitaldiko likidazioan, berriz ere ez zen bete.

Administrazio publikotzat hartutako entitateek honako datu hauek izan dituzte:

*Aurrekontu-egonkortasuna*

774.407 euroko finantzaketa-gaitasuna sortu da.

Finantzaketa-gaitasuna

|  |  |
| --- | --- |
|  | Zenbatekoa, 2018 |
| Finantzaz besteko diru-sarrerak | 6.194.245 |
| Gastu ez-finantzarioak | 5.423.615 |
| Saldo ez-finantzarioa | 770.630 |
| SEC dela-eta egindako doikuntzak |  |
| Itxitako ekitaldietako eta aurtengo ekitaldiko 1., 2. eta 3. kapituluetako diru-sarreren kobrantzak | -1.963 |
| Europar Batasunaren dirulaguntzak | 0 |
| Geroratutako ordainketa | 0 |
| Aurrekontuari aplikatzeko dauden gastuak | 5.171 |
| Kontabilitate-sortzapeneko aldeak | 570 |
| Finantzaketa-gaitasuna | 774.407 |

*Gastuaren araua*

2018ko ekitaldiko gastu konputagarria 41.295 euro txikiagoa da gehieneko gastu-muga baino; beraz, bete egiten da gastu-araua, ez baita gainditzen 2018rako baimendutako alde-tasa, ehuneko 2,4koa.

Gastu-araua

|  |  |
| --- | --- |
|  | 2018ko zenbatekoa |
| 2017ko gastu konputagarri bateratua | 4.447.029 |
| % 2,4ko igoera | 106.728 |
| Diru-sarreren igoeraren aurreikuspena | 0 |
| 2018rako aurreikusitako gastu-muga | 4.553.757 |
| 2018ko gastu konputagarri bateratua | 4.512.462 |
| 2018ko gastuan izandako desbideratzea | -41.295 |

*Finantza-iraunkortasuna*

* Zor publikoaren iraunkortasunari dagokionez, zorpetzea diru-sarrera arrunten ehuneko 84 da, ezarritako ehuneko 110eko mugaren azpitik.
* Merkataritza-zorraren iraunkortasunari dagokionez, lehen hiru hiruhilekoetan ez da betetzen, hornitzaileei ordaintzeko batez besteko epeak berankortasun-araudian aurreikusitako gehieneko epea gainditzen baitu, taula honetan ikus daitekeen bezala:

Hornitzaileei ordaintzeko batez besteko epea

|  |  |
| --- | --- |
| Hiruhilekoa | Hornitzaileei ordaintzeko batez besteko epea |
| Lehenengoa | 13,08 |
| Bigarrena | 44,18 |
| Hirugarrena | 51,94 |
| Laugarrena | 29,44 |

Aztertutako informazioa dela-eta honako hau aipatu behar dugu:

a) Ordaintzeko batez besteko epeak lehen hiruhilekotik gainerako hiruhilekoetara izan duen bilakaera 2018ko apiriletik aurrera aplikatu beharrekoa den 1040/2017 Errege Dekretuan ezarritako kalkulu-metodologia berriaren ondorioa da. Horri dagokionez, lehen hiruhilekoan aplikatutako metodologiak adierazten du balio positiboetan ordaintzeko batez besteko epearen ez-betetzea egon dela; metodologia berriarekin, berriz, ez-betetzea soilik 30 egunetik gorako balio positiboetan gertatu da.

b) Udalak ez du Diruzaintza Planik aipatutako 2/2012 Lege Organikoan ezarritakoaren arabera.

VI.4. Aurreko ekitaldietako gomendioen jarraipena

2010eko ekitaldiaren fiskalizazioan, guztira 26 gomendio egin ziren; horietatik, txosten hau egiteko datan, 15 daude betetzeke.

VI.5. Kudeaketa-alor garrantzitsuak

*VI.5.1. Alderdi orokorrak*

Castejongo Udalaren Osoko Bilkurak 2018ko azaroaren 7an eman zion hasierako onespena 2018ko ekitaldiko Aurrekontu Orokorrari. Behin betiko onespena, berriz, 2018ko abenduaren 14ko NAOn argitaratu zen. Data horretara arte, 2017ko ekitaldiko aurrekontu luzatua egon zen indarrean.

Aurrekontua likidatzeko espedientea 2019ko maiatzaren 2an onetsi zen. Kontu Orokorrari buruz egindako berrikuspenetik, honako hau adierazi nahi dugu:

* Ez dago inbentario gaurkoturik. 2017ko ekitaldian, inbentario partzial bat egin zen, zeinean ez baitziren sartu ibilgetuko ondasun guztiak. Gainera, 2018ko ekitaldiko inbertsioak ez daude hartan jasota; hori dela eta, ebidentziarik ez dago egoera-balantzean itxieran ageri den saldoa, 44.794.772 eurokoa, zuzena izateari buruz.
* Kontuetako batean titular gisa ageri da oraindik ere Udaleko aurreko kontu-hartzailea, zeina ez baitago plantillan 2013ko ekitalditik.
* Udalaren 2018ko abenduaren 31ko Egoera Balantzearen Aktibo Zirkulatzaileko “Finantza Kontuak” deitutako 9. epigrafean, aplikatzeke dauden beste partida batzuengatiko saldo zordun bat ageri da, 254.893 eurokoa. Udalak ez daki haren izaera eta jatorria zein diren.
* Udalaren 2018ko abenduaren 31ko Egoera Balantzeko funts propioen “2. Ekitaldiko emaitza ekonomikoak” epigrafean jasotako saldoak ez du islatzen 2018ko abenduaren 31ko ekitaldiko emaitza-kontuan ageri den saldoa; izan ere, aurreko ekitaldietako emaitza metatuak sartu dira, 2018ko abenduaren 31ko Egoera Balantzeko funts propioen “1. Ondarea eta erreserbak” epigrafean jaso beharko liratekeenak.
* Udalaren 2018ko abenduaren 31n itxitako ekitaldietako aurrekontuen ordaintzeke dauden betebeharrek 217.680 euroko saldoa hartzen dute, 2008ko ekitaldian udal-igerilekuak birmoldatzeko obrak egiteko enpresa adjudikazio-hartzailearekin hartutako zor bati dagokiona. 2009an, enpresa hori hartzekodunen konkurtsoan deklaratu zen, eta horren amaiera eta sozietatearen azkentzea 2015eko 195. BOEn argitaratu ziren, urriaren 13koan.
* Auditatutako ekitaldia ixtean bizirik dauden prozedura judizialei dagokienez, nabarmentzekoa da "El Romeral" kirol-instalazioen kudeaketa integraleko kontratuaren enpresa adjudikazio-hartzaileak jarritako bi administrazioarekiko auzi-errekurtso badaudela, udalak onetsitako 2012-2015 ekitaldietako eta 2016ko ekitaldiko likidazioei buruzkoak. 2019ko ekitaldian, bi epaiak eman dira, eta haietan udala kondenatzen da enpresaren galera guztiak eta mantentze-gastuak finantzatzera. Udalak epai horien aurka jarritako errekurtsoak ezesten badira, 120.000 euro inguruko gastuei aurre egin beharko die. Kontu Orokorreko informazioan ez dago horrelako kontingentziarik.

Gure gomendioak:

* *Udalaren aurrekontu orokor bakarra, likidazioa eta erakundearen kontu orokorra onestea kasu bakoitzerako legez aurreikusitako epean.*
* *Udal-ondasun guztien inbentarioa eguneratzea eta onestea.*
* *Aplikatzeko dauden partiden 254.893 euroko saldoaren jatorria aztertzea.*
* *Egoera-balantzearen ekitaldiko emaitza ekonomikoaren kontuan jasotzea ekitaldi bakoitzean lortutakoa bakarrik, informazioa urtero erregularizatuz, halako moduz non aurreko ekitaldietako emaitza metatua dagokion epigrafean islatuko baita.*
* *Udaleko aurreko kontu-hartzaileari baja ematea kontuetako batean baimendutako pertsona gisa.*
* *Kontu Orokorraren Kontu-hartzailetzaren txostenean sartzea zenbateko esanguratsua izateagatik udalarentzat finantza-betebeharrak izan ditzaketen baliabide judizialak.*

*VI.5.2. Barne-kontrola*

Kontu-hartzailetzaren barne-kontrola dela eta, honako hau esan behar dugu:

* Tokiko aurrekontu- eta ogasun-esparruak eginkizun hirukoitza ezartzen du: kontu-hartzailearena, finantza-kontrolarena eta eraginkortasunaren kontrolarena. Udalean eta erakunde autonomoan, Kontu-hartzailetzak ez du kontrol finantzariorik eta eraginkortasunaren gaineko kontrolik egiten.
* Barne kontrola soilik kontu-hartzailetzaren eginkizunaren bitartez egiten da, gastuen aldez aurreko fiskalizazio osoaren bitartez. Barne-kontroleko eginkizunez gain, 6/1990 Foru Legeak Kontu-hartzailetzari emandako zereginak dira aholkularitza eta kudeaketa ekonomiko-finantzarioa eta aurrekontuena, bai eta kontabilitatea ere; eginkizun horiek Udaleko kontu-hartzaileak betetzen ditu, eta ez dago langile-baliabide gehiagorik.
* 2018ko ekitaldian, guztira, 50 eragozpen-ohar egin dira; honako hauek, hain zuzen:

|  |  |  |
| --- | --- | --- |
| Gaia | Zenbakia | Izaera |
| Langile-gastuak | 6 | Etete-izaerakoa |
| Zerbitzu-gastuak | 40 | Etete-izaerakoa |
| Diru-sarrerak (udal tasak) | 4 | Etete-izaerarik gabea |

Zerbitzu-gastuei buruzko eragozpen-oharren barruan, aipatu beharra daukagu ezen eragozpen-oharrak egon direla zerbitzu beraren gaineko hileko faktura guztiak direla eta.

Kasu guztietan, desadostasunak alkateak ebatzi zituen, eragozpen-oharren aurkako erabakiak hartuz.

*Gomendatzen dugu baloratzea ea kontu-hartzailetzaren giza baliabideak nahikoak ote diren barne-kontrola egiteko, eta, hala badagokio, udalean eta erakunde autonomoan behar beste baliabide jartzea finantza- eta eraginkortasun-kontrola egiteko.*

*VI.5.3. Udaleko langile-gastuak*

Langile-gastuak 2,44 milioi eurokoak izan ziren, behin betiko aurreikusitako aurrekontu-kredituen ehuneko 95, alegia. Zenbateko hori Udalak ekitaldian egindako gastu guztien ehuneko 42 da.

Hona gastu horien xehatzea eta 2017ekoekiko alderaketa:

|  |  |  |  |  |
| --- | --- | --- | --- | --- |
|  | Aitortutako betebehar garbiak, 2017 | Aitortutako betebehar garbiak, 2018 | Aldea | % |
| Gobernu-organoak eta zuzendaritzako langileak | 59.740 | 53.040 | -6.700 | -11 |
| Funtzionarioak | 861.425 | 838.201 | -23.224 | -3 |
| Lan-kontratudun langileak | 754.466 | 776.155 | 21.689 | 3 |
| Bestelako langileak | 3.044 | 3.377 | 333 | 11 |
| Kuota sozialak | 735.013 | 766.778 | 31.765 | 4 |
| Guztira | 2.413.688 | 2.437.551 | 23.863 | 1 |

Bi ekitaldien arteko aldeek honako hauek jasotzen dituzte: aurrekontuei buruzko legeetan aurreikusitako ordainsari-igoera eta udaleko langileek jarritako soldata-erreklamazioengatiko epai judizialak betearaztea.

Egin den berrikuspenaren ondorioak ondoko alderdi hauek dira:

* 2011ko plantilla organikoa —alegia, behin betiko onetsi eta argitaratu zen azken plantilla— honako lanpostu hauek osatzen zuten:

|  |  |
| --- | --- |
| Zenbat | Lanpostuak |
| Funtzionarioak | 29 |
| Lan-kontratudun finkoak | 22 |
| Guztira | 51 |

* Honako hau da zen lanpostuen egoera:

|  |  |
| --- | --- |
| Plantilla organikoa, 2011 | Udala |
| Postu beteak | 35 |
| Lanpostu hutsak | 16 |
| **Guztira** | **51** |
| **Lanpostu hutsak (%)** | **% 31** |
| Betetako lanpostu hutsak | 12 |
| **Betetako lanpostu hutsak (%)** | **% 75** |

Esan behar dugu 2018ko abenduaren 31n 75 langile zeudela.

* 2013an, “Egoitza” erakunde autonomoa desegin zenean, langileak (13 langile) eta udalaren aurrekontuetan langile horiek egindako gastuak integratu egin ziren, baina plantilla organikoa ez zen aldatu.
* 2017ko martxoaren 9an, lan-ikuskaritzaren aktaren bidez, eskatu zen zazpi langile kalifikatzea langile mugagabe ez-finko gisa. Ondoren, Udalaren Osoko Bilkurak 2017ko martxoaren 31n hartutako erabakiaren bidez, kontratu-mota aldatu zen kotizazio-ondorioetarako.
* 2017ko eta 2018ko ekitaldietan, udaleko plantilla organikoan aurreikusi gabeko osagarriak ordaintzeko hainbat proposamen eraman dira osoko bilkurara, epai judizialak betearazteko. Halaber, 2019ko ekainean, Iruñeko Administrazioarekiko Auzien Epaitegiak epaia eman zuen, zeinaren bidez lau funtzionarioren mailako osagarria jasotzeko eskubidea aitortzen baita, azken lau ekitaldietarako atzeraeraginezko izaerarekin.
* Ez dago jasota 2018ko ekitaldirako enplegu-eskaintza publikorik egin izana.
* Langileen nominen lagin bati buruz egindako azterketatik ondorioztatzen da, oro har, gastuak behar bezala kontabilizatuta daudela, hautatutako funtzionarioei ordaindutako ordainsariak plantilla organikoaren arabera betetzen duten lanpostuari dagozkiola eta, lan-kontratuko langileen kasuan, aplikatu beharreko lan-esparruari eta lehen aipatutako epai judizialetan ezarritakoari dagozkiola. Zerga-atxikipenak behar bezala egin dira, zenbait kasutan izan ezik, kasu horietan PFEZren atxikipen-portzentajeak atxikipen-tauletan ezarritakoak baino txikiagoak baitira.

Gure gomendioak:

* *Udaleko langileen egungo egoera jaso eta arautuko duen plantilla organikoa onestea.*
* *PFEZaren atxikipena kasu guztietan egitea, aplikatu beharreko taulen arabera.*

*VI.5.4. Udalaren ondasun eta zerbitzuetan egindako gastu arruntak*

Ondasun eta zerbitzuetan egindako gastu arruntek 2,27 milioi euro egin zuten. Ekitaldian aitortutako betebeharren guztizkoaren ehuneko 39 egiten dute. Haien betetze- maila behin betiko kredituen ehuneko 97koa izan da, eta ehuneko bost egin zuten gora aurreko ekitaldiarekin alderatuta.

Gastuen honako partida hauek berrikusi ditugu:

|  |  |
| --- | --- |
| Partida | Aitortutako betebehar garbiak, 2018 |
| Edateko uraren goi-hornidura | 190.052 |
| Jantoki-zerbitzua | 150.785 |
| Ikuztegi-zerbitzua | 134.032 |
| Haurtzaindegi-zerbitzuaren kudeaketa | 132.360 |
| Argiteria publikorako energia elektrikoa | 110.497 |
| Igerilekuko energia elektrikoa | 93.109 |
| Udal igerilekuetako berokuntzarako erregaia | 92.259 |
| Ikastetxe publikoaren garbiketa-zerbitzua | 74.218 |
| Kontsultak, lege-aholkularitza eta epaiak betearaztea | 32.852 |
| Osasun garraioa | 24.063 |

Gure azterketatik ateratzen dugun konklusioa da ezen, oro har, berrikusitako aurrekontu-partidetako gastuak onetsita daudela, kontu-hartzaileak baimenduta daudela, zuzen kontabilizatu direla eta epean ordaindu direla. Dena den, akats hauek aipatu behar ditugu:

* Honako gastu hauek fakturatu dira, aldez aurretik adjudikazio-prozedurarik lizitatu gabe:

|  |  |
| --- | --- |
| Partida | Aitortutako betebehar garbiak, 2018 |
| Argiteria publikorako energia elektrikoa | 110.497 |
| Igerilekuetako energia elektrikoa | 93.109 |
| Udal igerilekuetako berokuntzarako erregaia | 92.259 |
| Guztira | 295.865 |

Gastu horiek Udaleko kontu-hartzaileak egindako eragozpen-oharren zati bat dira, eta gure txostenaren VI.5.2 atalean aztertu dira.

* Aurreko adjudikazio-hartzaileak hurrengo gastuak egiten jarraitu du, aurreikusitako luzapen guztiak agortu diren arren, eta ez da zerbitzu horien lizitazio berririk egin:

|  |  |
| --- | --- |
| Partida | Aitortutako betebehar garbiak, 2018 |
| Jantoki-zerbitzua | 150.785 |
| Ikuztegi-zerbitzua | 134.032 |
| Ikastetxe publikoko garbiketa-zerbitzua | 74.218 |
| Osasun garraioa | 24.063 |
| Dirubilketa exekutiboaren zerbitzua | 26.878 |
| Guztira | 409.976 |

Gastu horiek Udaleko kontu-hartzaileak egindako eragozpen-oharren zati bat dira, eta gure txostenaren VI.5.2 atalean aztertu dira.

* Udalak, oro har, ez ditu betetzen hornitzaileei ordaintzeko legez ezarrita dauden epeak, kontratazio publikoaren esparrurako aurreikusitakoak.

Gure gomendioak:

* *Kasuko kontratazio-espedienteak lizitatzea kontratuen indarraldia amaituta duten zerbitzuen kasuan eta zenbatetsitako balioaren arabera araudi indardunak hala aurreikusten duen kasuetan.*
* *Hornitzaileei ordaintzea kontratazio publikoaren esparruan aurreikusitako epearen barruan.*

*VI.5.5. Udalaren transferentziengatiko gastuak*

Transferentzia arruntetako gastuak 220.000 eurokoak izan ziren, eta gastu guztien ehuneko lau egiten dute; haien betetze-maila behin betiko kredituen ehuneko 87koa izan zen.

Aurreko ekitaldian baino ehuneko 11 gehiago izan ziren; arrazoi hauek izan ziren batez ere horretarako:

* Musika Eskola erakunde autonomoarentzako transferentzien igoera, 13.450 eurokoa.
* Enpresa pribatuei egindako transferentzien igoera, 11.045 eurokoa; transferentzia horiek "El Romeral" kirol-instalazioen kudeaketa integraleko kontratuaren adjudikazio-hartzailea den enpresari egin zaizkio.

Berrikuspena honako partida hauek direla-eta egin da:

|  |  |
| --- | --- |
| Aurrekontu-partidak | Aitortutako betebehar garbiak, 2018 |
| Udalaren Musika Eskolari egindako ekarpena | 126.800 |
| Igerilekuetako zeharkako kudeaketarako hitzarmena | 53.045 |
| Larrialdi sozialeko egoerei erantzutea | 17.999 |
| Castejón Kirol Klubarentzako dirulaguntza | 10.000 |

Berrikuspen hori eginda, esan beharra daukagu ezen, oro har, transferentziak eta dirulaguntzak aplikatzekoa den araudiaren arabera eman, kudeatu eta ordaindu direla: Hala eta guztiz ere, honako hau nabarmendu behar dugu igerilekuetako zeharkako kudeaketarako hitzarmenaren finantzaketa dela eta:

* Udal igerilekuak 2007ko ekitaldian adjudikatutako ABEEari emandako emakida baten bidez kudeatzen dira.
* Kudeaketa dela eta, desadostasunak izan dira ekitaldi jakin batzuen likidazioetan, eta horrek ekarri zuen enpresa adjudikazio-hartzaileak erreklamazioak eta errekurtsoak jartzea, bide judizialean baietsi direnak; bide judiziala ez da irmoa, txosten hau eman dugun egunean udalak dagokion errekurtsoa aurkeztua baitu.

Enpresa adjudikazio-hartzaileak erreklamazioen ordainketa bere gain hartu beharko balu, zenbatekoa 120.000 eurokoa izanen litzateke, gure txostenaren VI.5.1 atalean aipatu bezala.

* Gaur egun udala igerilekuen kudeaketaren beste lizitazio baterako pleguak prestatzen ari da.

*VI.5.6. Udalaren inbertsioak*

390.00 milioi euroko inbertsioak egin ziren, eta 2018an aitortutako betebehar guztien ehuneko zazpi egiten dute. Haien betetze-maila behin betiko kredituen ehuneko 78 da; honako hauek dira inbertsio nagusiak:

|  |  |
| --- | --- |
| Aurrekontu-partidak | Aitortutako betebehar garbiak, 2018 |
| Udaletxeko igogailua | 90.829 |
| Banda zabalaren zabalkundea | 43.130 |
| Bide publikoen zoladura-espaloiak berritzea | 39.387 |
| Bide publikoen irisgarritasuna | 30.601 |
| Ikastetxe publikoa hobetu eta birmoldatzea | 28.321 |
| Parke eta lorategiak berritzeko egindako inbertsioa | 27.418 |
| Plaza zirkularra eraberritzea | 23.719 |
| Hilerria zabaltzea | 21.999 |

Inbertsioen kapituluko gastuen berrikuspena 2018an lizitatu eta adjudikatutako obra-kontratuen lagin honen gainean egin da:

|  |  |  |  |  |  |  |
| --- | --- | --- | --- | --- | --- | --- |
| Deskribapena | Esparru juridikoa | Adjudikazio-prozedura | Lizitazioaren zenbatekoa\* | Zenbat lizitatzaile | Adjudikazioaren zenbatekoa\* | Beherapena (%) |
| Zoladura eta sareak eta argiteria publikoa El Romeral kalean | 2/2018 Foru Legea | Irekia, Europar Batasuneko atalasetik behera | 401.949 | 1 | 387.881\*\* | 3 |
| Udaletxean arkitektura-oztopoak kentzea eta igogailua jartzea | 6/2006 Foru Legea | Irekia, Europar Batasuneko atalasetik behera | 90.120 | 3 | 85.592 | 5 |

\* Zenbatekoa BEZik gabe

\*\* 2019an exekutatu beharreko kontratu baten aurretiko izapidetze-espediente bati dagokio

Oro har, kontratuen lizitazioa eta adjudikazioa aplikatzekoa den kontratu-legediaren arabera izapidetu dira. Era berean, "Arkitektura-oztopoak kentzeko eta udaletxean igogailuak jartzeko" espedienteari dagozkion gastuak onetsita, esku hartuta, justifikatuta eta behar bezala kontabilizatuta daude, eta epe barruan ordaindu dira.

*VI.5.7. Tributuak, prezio publikoak eta beste diru-sarrera batzuk*

Udalaren tributu bidezko diru-sarrerak 4,02 milioi eurokoak izan ziren, eta diru-sarrera guztien ehuneko 66 dira. Hauek dira:

|  |  |
| --- | --- |
| Aurrekontu-partidak | Aitortutako eskubide garbiak, 2018 |
| **Zuzeneko zergak** | **3.077.351** |
| Landa-lurraren gaineko kontribuzioa | 9.673 |
| Hiri-lurraren gaineko kontribuzioa | 751.542 |
| Lurraren kontribuzioa, ondasun bereziak | 1.273.699 |
| Trakzio mekanikoko ibilgailuen gaineko zerga | 231.973 |
| Hiri-lurren balioaren igoera | 724 |
| Jarduera ekonomikoen gaineko zerga | 809.741 |
| **Zeharkako zergak** | **17.338** |
| Eraikuntza, Instalazio eta Obren gaineko Zerga | 17.338 |
| **Tasak** | **929.603** |
| Tributu bidezko diru-sarrerak, guztira | 4.024.293 |

Hauek dira Osoko Bilkurak 2018ko ekitaldirako onetsi zituen ordenantza fiskaletan ezarritako zerga-tasak:

|  |  |  |
| --- | --- | --- |
| Tributua | Udala | 2/95 Foru Legea |
| Hiri-lurraren gaineko kontribuzioa | 0,414 | 0,10 - 0,50 |
| Landa-lurren kontribuzioa | 0,808 |
| Jarduera ekonomikoen gaineko zerga | 1,4 | 1 - 1,4 |
| Lurren balio-gehikuntza | 10,58 | 8-25 |
| Eraikuntza, instalazioa eta obrak | 4,54 | 2-5 |

Udalak likidatzen dituen zergak direla eta, honako alderdi hauek nabarmendu behar ditugu:

* Diru-sarreren aurrekontuan garrantzi handia dute, bai Castejongo zentral termikoen lurraren kontribuzioak, zentral horiek zerga-esparruaren arabera ondasun berezi gisa kalifikatuta baitaude, bai jarduera ekonomikoen gaineko zergak. Etorkizunean, baliteke diru-sarrera horietan eragitea Auzitegi Gorenak 2016ko urrian eta 2019ko martxoan zentraletako batean multzo termiko baten instalazioaren deuseztasunari buruz emandako epaiek.
* Azkeneko balorazio-ponentzia 2005ekoa da; beraz, askogatik gainditu da azaroaren 21eko 12/2006 Foru Legeak, Nafarroako Lurralde Aberastasunaren Erregistroari eta Katastroei buruzkoak, balorazio-ponentzia derrigor eguneratzeko ezartzen duen bost urteko epea. Hala ere, 2011n, AP-15 eta AP-68 autobideei dagokien udalez gaindiko balorazio-ponentzia egin zen; eta 2012an, berriz, udalerrian kokatutako ziklo konbinatuko zentral termikoei buruzko balorazio partzialeko ponentzia.
* Tributuen berrikuspena honako diru-sarrerak hauek direla-eta egin da:

|  |  |  |  |
| --- | --- | --- | --- |
| Zergak | | Aitortutako eskubide garbiak, 2018 | |
| Hiri-lurraren gaineko kontribuzioa | | 751.542 | |
| Lurraren kontribuzioa, ondasun bereziak | | 1.273.699 | |
| Jarduera ekonomikoen gaineko zerga | | 809.741 | |
| Tasak | Aitortutako eskubide garbiak, 2018 | |
| Egoiliarren kuoten bidezko diru-sarrerak | 578.766 | |

Egiaztatu dugu ezen, orokorrean, zergen likidazioa eta haien diru-bilketa ordenantzei eta kasuko arauei jarraituz egin direla.

Hala ere, adierazi behar dugu udalak 2013 eta 2014 ekitaldietarako kontrol fiskaleko azken udal plana onetsi zuela. Txosten hau emateko datan, ez dago jasota plan berririk onetsi denik.

Gure gomendioak:

* *Indarrean dagoen legediak agindutako epearen barruan onestea balorazio-ponentzia berria, eta lurralde-kontribuzioaren tasak bateratzea lege indardunean ezarritako tartearen barruan.*
* *Kontrol Fiskaleko beste udal plan bat onestea.*

*VI.5.8. Udalaren transferentzia arruntengatiko diru-sarrerak*

Diru-sarrera horiek 1,56 milioi eurokoak izan ziren, eta horietatik 890.000 euro, ehuneko 57, Toki Ogasunek Nafarroako Zergetan parte hartzeko Funtsari dagozkio.

Diru-sarreren honako partida hauek berrikusi ditugu:

|  |  |
| --- | --- |
| Aurrekontu-partidak | Aitortutako eskubide garbiak, 2018 |
| Oinarrizko gizarte-zerbitzuaren programetarako dirulaguntza | 192.672 |
| Toki Administrazioaren transferentzia, montepioa finantzatzeko | 120.466 |

Egindako berrikuspenetik egiaztatu dugu, oro har, jasotako diru-sarrerak aplikatu beharreko araudiaren arabera likidatu direla.

*VI.5.9. Udalaren ondarezko diru-sarrerak*

Ondare bidezko diru-sarrerak 270.000 eurokoak izan ziren, eta diru-sarrera guztien ehuneko lau egiten dute. Likidazioa behin betiko aurreikuspenen ehuneko 97 izan zen, eta aurreko ekitaldiarekin alderatuta ehuneko 55 handitu ziren.

Handitze hori, nagusiki, 2018ko ekitaldian jabari publikoko hainbat ondasunen administrazio-emakida formalizatzetik eratorritako diru-sarrerei egotz dakieke, honako datu hauen arabera:

|  |  |
| --- | --- |
| Aurrekontu-partidak | Aitortutako eskubide garbiak, 2018 |
| Bide publikoa okupatzeko emakida administratiboa | 99.311 |

Egindako berrikuspenetik, egiaztatu dugu adjudikazio- eta likidazio-prozedura plegu arautzaileen arabera izapidetu eta kudeatu dela.

*VI.5.10.* *Hirigintz*a

Udalak ez du lurzoruaren udal ondarearen erregistroa eratu, ez eta hirigintza-hitzarmenen erregistroa ere.

Udal plangintza indarduna 1991ko maiatzean onetsitako arau subsidiarioek osatzen dute, 2017ko urriaren 13ko 198. NAOn argitaratutakoek. 2010eko ekitaldian Udalbatzak Udal Plan Orokorrari hasierako onespena eman zion, Nafarroako Gobernuari igorri zitzaion eta jendaurrean jarri zen. Txosten hau emateko datan, ez dago jasota plan hiri behin betiko onetsi denik.

Gure gomendioak:

* *Foru Komunitateko Administrazioa premiatzea udal plan orokorra behin betiko onets dezan*[[1]](#footnote-1)*.*
* *Lurzoruaren udal ondarearen erregistroa eratzea, lurraldearen antolamenduaren eta hirigintzaren esparruan aurreikusitako helburuak betetzeko.*
* *Hirigintza-hitzarmenen erregistroa eta artxiboa eratzea.*

VI.5.11. Ingurune teknologikoa.

Informazio- eta teknologia-sistemek funtsezko eginkizun bat dute edozein erakunderen kudeaketan. Daukaten garrantzia dela eta, Castejongo Udalaren Kontu Orokorrari buruzko txostenean konklusio batzuk jaso ditugu “ingurune teknologikoari” edo informazio ekonomiko-finantzarioko sistemei buruz eta informazio-teknologien gaineko Udalaren kontrolei buruz.

Informazioaren teknologien kudeatzailea Animsa udal sozietate publikoa da. Azterketa hori egiteko, galdetegi orokor bat bidali eta dokumentazioa eskatu genuen; horrek aukera emanen zigun ingurune teknologikoa orokorrean ebaluatzeko.

Oro har, zibersegurtasunaren kudeaketa egokia egiten bada ere, honako akats hauek aipatu behar ditugu:

* Ez zaio heldu Segurtasun Eskema Nazionalaren araberako ezarpenari.
* Ez dago jasota erabiltzaile administratzaileen baimena eta erabilera arautzen dituen eta erabiltzaile administratzaile izendunak sortzera behartzen duen idatzizko prozedurarik dagoenik.
* Pasahitzak autentifikatzeko politikak nolabaiteko ahultasun-maila du.
* Gailu mugikorren segurtasun politikak ez dira nahikoak.
* Ez dago jasota Datuak Babesteko Erregelamendu Orokorra betetzeari buruzko dokumentaziorik.
* Ez dago jasota faktura elektronikoa bultzatzeko eta fakturen kontularitza-erregistroa sortzeko abenduaren 27ko 25/2013 Legeak eskatutako sistemen urteko auditoretza-txostena.

Gure gomendioak:

* *Segurtasun Eskema Nazionalaren araberako ingurune teknologikoa ezartzea.*
* *Administrazio-pribilegioen kudeaketa hobetzea, erabiltzaile administratzaileen baimena eta erabilera arautzen duen idatzizko prozedura bat sortuz, erabiltzaile administratzaile izendunak sortzera behartuz, eta kontu generikoak erabiltzeko biderik eman gabe.*
* *Pasahitzen bidezko autentifikazio-politika indartzea, haren konfigurazioa behartuz ohiko jardunbide egokiei jarraitzera, hizki, zenbaki eta karaktere bereziak izan ditzaten.*
* *Gailu mugikorren segurtasun politikak indartzea.*
* *Datu pertsonalen babesaren esparru arautzailea betetzen dela dokumentatzea.*

VI.5.12. Musika Eskola (erakunde autonomoa)

Honako hauek dira aurrekontu-betearaztearen datuak:

Gastuak, kapituluz kapitulu

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako kreditua | Aldaketak | Behin betiko kreditua | Aitortutako betebeharrak | Betetakoa (%) | Ordainketak | Ordainketa (%) |
| 1. Langile-gastuak | 180.750 | 0 | 180.750 | 177.944 | 98 | 177.015 | 99 |
| 2. Ondasun eta zerbitzuetan egindako gastu arruntak | 11.400 | 0 | 11.400 | 8.017 | 70 | 8.017 | 100 |
| 6. Inbertsio errealak | 2.000 | 0 | 2.000 | 1.738 | 87 | 1.738 | 100 |
| Guztira | 194.150 | 0 | 194.150 | 187.699 | 97 | 186.770 | 100 |

Diru-sarrerak kapituluz kapitulu

|  |  |  |  |  |  |  |  |
| --- | --- | --- | --- | --- | --- | --- | --- |
| Deskribapena | Hasierako aurreikuspena | Aldaketa | Behin betiko aurreikuspena | Aitortutako eskubideak | Betetakoa (%) | Kobrantzak | %  Kobrantza |
| 3. Tasak, prezio publikoak eta beste diru-sarrera batzuk | 43.850 | 0 | 43.850 | 42.703 | 97 | 41.608 | 97 |
| 4. Transferentzia arruntak | 150.300 | 0 | 150.300 | 150.159 | 100 | 150.159 | 100 |
| Guztira | 194.150 | 0 | 194.150 | 192.862 | 99 | 191.767 | 99 |

Erakunde autonomoak gastatutako 100 euro bakoitza honako hauetarako erabili da eta honako hauen bidez finantzatu da:

|  |  |  |  |
| --- | --- | --- | --- |
| Gastuaren izaera | Ehunekoa | Finantza-iturria | Ehunekoa |
| Langileak | 95 | Prezio publikoak (ikasleen kuotak) | 22 |
| Bestelako gastu arruntak | 4 | Transferentziak | 78 |
| Inbertsio errealak | 1 |  |  |

2018an, guztira, 11 langile zeuden. Hona haiek nola banatzen diren:

|  |  |  |  |
| --- | --- | --- | --- |
| Lanpostua | Zenbakia | Kontratua | Kontratua |
| Irakasleak | 10 | 9 kontratu mugagabe ez-finko\* | Aldi baterako lan kontratudun 1 |
| Administraria | 1 | Aldi baterako lan-kontratudunak |  |
| Guztira | 11 |  |  |

\* Horietako bat zuzendaria eta irakaslea da

Egin den azterketatik honako alderdi hauek azpimarratu behar ditugu:

* Ez dago langileen kopurua eta araubide juridikoa jasotzen duen plantilla organikorik.
* Irakasleetatik bederatzi langile mugagabe ez-finko gisa aitortu dira; aitortze horren jatorria, zuzendariaren kasuan, Nafarroako Justizia Auzitegi Nagusiaren 2005eko urriko Lan Arloko Salaren epaian dago; gainerako zortzien kasuan, berriz, Alkatetzaren 2015eko ekaineko aitorpenean.
* Erakunde autonomoaren administrazio- eta kontabilitate-kudeaketa ia osoa udalak egiten du; organismoaren kudeaketa, berriz, musika-irakaskuntzaren zerbitzuaren funtzionamenduari buruzko gaietara mugatzen da batez ere.
* Musika Eskolaren 2018ko ekitaldiko prezio publikoen tarifak onesten dituen ordenantza ez dago oinarrituta dagokion kostuen azterketan.

Bestalde, adierazten dugu 2018ko ekitaldian Musika Eskolak 2017ko ekitaldirako indarrean zegoen Ordenantza Fiskalean onetsitako prezioak aplikatzen jarraitu duela, 2018ko ekitaldiari dagozkionak aplikatu beharrean.

Gure gomendioak:

* *Langileen kopurua eta araubide juridiko jasoko duen plantilla organiko bat onestea.*
* *Erakunde autonomoa udal zerbitzu bilakatzeari buruzko azterketa egitea.*
* *Prezio publikoen tarifak babestea behar den kostuei buruzko azterketarekin, eta ekitaldi fiskal indardunari dagozkionak aplikatzea.*

Miguel Ángel Aurrecoechea Gutiérrez auditorea arduratu da lan honetaz, eta hark proposatuta eman da txosten hau, indarrean dagoen araudiak aurreikusitako izapideak bete ondoren.

Iruñean, 2020ko otsailaren 18an

Lehendakaria,

Asunción Olaechea Estanga

Behin-behineko txostenari aurkeztutako alegazioak

2019ko azken hilabeteetan, Kontuen Ganberak, kanpoko auditoretza baten bidez, Udalaren eta haren Musika Eskolaren 2018ko kudeaketa fiskalizatzeko lana egin du.

Alkatetzatik eskerrak eman nahi dizkiet bai Kontuen Ganberari, bai bere teknikariei, bai Udaleko Idazkaritzari eta Kontu-hartzailetzari ere, lana ahalik eta baldintzarik onenetan egitea posible egin dutelako.

Lehenik eta behin, nahitaezkoa eta beharrezkoa da testuinguru egokian koka gaitezela, fiskalizazio-lanaren emaitzen balorazio objektiboa egin ahal izateko. Fiskalizazioa 2018ko ekitaldian egin da, 2019ko irailean eta urrian. Gaur 2020ko otsailaren 14an gaude; beraz, urtebete eta lau hilabete igaro da Kontuen Ganberak egindako lanetik. Fiskalizazio-lana gaur egun eginen balitz, aurrerago ikusiko dugun bezala, egoera aldekoagoa izanen litzateke organo fiskalizatzailearen txostenak gomendatutako alderdi batzuetan, horietako bakar batean ere txarra izan gabe. Izan ere, txosteneko gomendio batzuk ebazteko eta zuzentzeko oso fase aurreratuan daude, baina beste batzuk zuzendutzat jo daitezke jada.

Behin-behineko txostena jaso eta arretaz irakurtzeko aukera izan ondoren, Alkatetza honek txosten hau egin du, Kontuen Ganberak Udalari egindako fiskalizazio-txostenak ematen dizkion datu, ondorio eta gomendioei buruzko zenbait zalantza eta iruzkin jasotzeko.

Zalantzei dagokienez: Lehenik eta behin, agian zalantza nagusia da zergatik baieztatzen den txostenean Castejongo Udalak ez duela betetzen hornitzaileei ordaintzeko ezarrita dagoen batez besteko epea; izan ere, arlo administratibo-ekonomikoa indartzeko helburuetako bat hori izan zen, fakturak eta ordainketak izapidetzean kudeaketa hobea eta arinagoa izatea, eta are gehiago, Udalaren Kontu-hartzailetzatik behin baino gehiagotan adierazi denean Udalak bete egiten duela hornitzaileei ordaintzeko batez besteko epea.

Bigarrenik, argibide edo azalpen bat behar dut Udalaren kontu-hartzailetzak finantza- eta eraginkortasun-kontrolik ez duela egiten dioen baieztapena dela eta. "Finantza- eta eraginkortasun-kontrola" terminoak zehazki zer adierazten duen jakin behar da, lan edo funtzio hori ez egiteko arrazoiak zein diren jakiteko eta egoera hori zuzentzeko, ez betetzearen arrazoiak aztertuta.

Zerbitzu-kontratuei dagokienez: Egia da gaur egun Udalak zenbait zerbitzu-kontratu dituela eguneratzeke eta berritzeke, duela urte batzuetatik hona indarrean jarraitzen dutenak. Baina egia da, era berean, aurreko Udalak 2015ean jada egoera horretan aurkitu zituen zerbitzuei buruz ari garela. Kontratu garrantzitsu batzuk, aseguruen eta 0-3 zentroaren kudeaketaren kontratuak kasu, aurreko legegintzaldian lizitatu eta eguneratu ziren; beste batzuk, berriz, ezin izan dira orain arte lizitatu, hainbat zirkunstantzia direla medio. Honako hauek dira zirkunstantzia horiek, besteak beste: udal honen lan-karga handia, 2015ean ebazteke utzitako arazoen bolumena, akordio politikorik eza eta Udalaren behar eta arazo guztiei erantzun ahal izateko giza baliabiderik eza. Eta horri guztiari gehitu behar zaio Kontratu Publikoei buruzko apirilaren 13ko 2/2018 Foru Legea onesteak ekarri duen zailtasun gehigarria; izan ere, ziurgabetasuna sortu da foru legearen aplikazioko alderdi jakin batzuetan, eta espedientean nahitaez jaso beharreko dokumentu jakin batzuk eskatzen dira, eta adjudikazio-irizpide berri batzuk aplikatu behar dira, eta, horrenbestez, Udalak kontratazio publikoaren agertokiaren betebeharrei aurre egiteko behar diren giza baliabideak falta ditu. Udaleko teknikariek alkatetzari helarazi izan diote ziurgabetasun hori, azalduz legeak berak 119. artikuluan ezartzen duela Kontratazio Publikorako Batzordeari honako eginkizun hauek dagozkiola:

d) Nafarroako Gobernuari proposatzea eredu normalizatuak onets ditzala, kontratuen prestaketari, adjudikazioari eta aldaketari buruzko agirienak.

Halaber, aipatzen da prestakuntza falta dela, zeina hamaseigarren xedapen gehigarrian ezartzen baita. *Langile publikoen prestakuntza.*

Adjudikazio-organoetako, kudeaketa-organoetako eta administrazio-espedienteen kontu-hartzailetzaren ardura duten organoetako kide guztiek prestakuntza jasoko dute berdintasun, irisgarritasun eta ingurumen arloetan, legezko betebeharrak betetzen direla zaintze aldera. Horretarako, Nafarroako Gobernuak langile publikoentzako prestakuntza-jardunaldiak antolatuko ditu, eta intereseko eskuliburuen argitalpenean lagunduko du. Bada, hori guztia dela eta, orain arte ezin izan dira gaurkotu zerbitzu-kontratu guztiak. Bidenabar, esan dezagun gai eta egoera hori ez dela bakarrik udal honetan eragiten duen kontua.

Aitzitik, amaitutako zerbitzu-kontratuak eguneratzen hilabete askotan aritu gara lanean. Izan ere, hurrengo aste edo hilabeteetan, horiek eguneratzeko, konplexuenetako eta garrantzitsuenetako batzuk lizitatuko dira, hala nola El Romeral kirol gunearen kudeaketa, argiaren eta gasaren kontsumo publikoak, musika-eskolaren garbiketa-zerbitzua, taxiaren zerbitzua, jantoki-zerbitzua eta egoitzako garbiketa —horretarako, pleguak edo eskola-jantokiko zerbitzua idazten ari dira— edo eskolako jantoki zerbitzua.

Oraingoz, egiazta daiteke Udalak hilabeteak daramatzala zerbitzu kontratuen deseguneratze horiek zuzentzeko lanean, eta konponbidea emanen diela datozen hilabeteetan, 2020an denak eguneratuta izateko esperantzan.

Igerilekuei dagokienez: Udalak Gesportekin (El Romeral kirol-gunearen zerbitzuaren enpresa adjudikazio-hartzailea) irekita eta ebatzi gabe dauzkan prozesu judizialen txostenak adierazten duenari dagokionez, adierazi behar da berriki jakin dugula Udalak jarritako apelazio-errekurtsoen epaitza, eta Udalaren aldeko dela kasu guztietan. Beraz, oraingoz, baieztatuta dago Udalak ez duela inolako ondorio negatibo eta apartekorik izanen kontuetan kontzeptu horrengatik.

Balorazio-txostenari dagokionez: 2019az geroztik, TRACASA enpresa publikoari dagokio balorazio-ponentzia eguneratzeko lana egitea, Osoko Bilkurak eguneraketa hori egiteko izapideak hasteko akordioa onetsi ondoren. Orain arte ez dira lanak hasi, ez Udalak nahi izan ez duelako, baizik eta enpresak berak, zeukan lan karga dela eta, ezin izan dituelako hasi.

Udal Plan Orokorrari dagokionez: puntu honetan adierazi eta ohartarazi behar da Lurralde Antolamendurako Departamentuak esplikazio zaileko atzerapena izan duela plan orokorrak onesteko izapideetan, zehazki Castejongoaren kasuan. Aurreko udala izan zen 2019an izapidetzearen suspertzea bultzatu behar izan zuena, Departamentuak espedientea hiru urte eta erdi geldirik eduki ondoren. Beraz, udal honek lan egin du Planaren onespena izapidetu zedin bultzatzen eta, gure ustez, ez da beharrezkoa Udalari jada bultzatu duen zerbait bultza dezala eskatzea eta; aitzitik, gomendio hori Lurralde Antolamendurako Departamentuari bideratu beharko litzaioke.

Datuak Babesteko Legea betetzeari dagokionez, jakinarazi behar da Udalak datuak babesteko zerbitzuak kanpoko agente batekin, Navadatekin, dituela kontratatuta, eta horren bidez, Udala abian jartzen ari dela segurtasunaren kontrola eta datuen babesa hobetzeko mekanismo guztiak.

Eragozpen-oharrei dagokienez, esan behar dut txosteneko iritziak zalantza handia iradokitzen didala; izan ere, errekurtsogilea zein den adierazten du, eta udal honek urteak daramatza horrela jokatzea desegokia dela esaten, eta hala jakinarazi izan diegu behin baino gehiagotan Ganberako, Nafarroako Udal eta Kontzejuen Federazioko eta Toki Administrazioko Departamentuko zerbitzu juridikoei. Baina txostenean ez da ezer esaten zerbitzu berberen gastuei buruzko hileroko errepikapen hori bidezkoa izateari buruz; izan ere, horrek Udalaren eguneroko, hileko eta urteko kudeaketa ekonomiko eta administratiboa oztopatzea besterik ez du lortzen, eta ez du aukerarik ematen, edo gutxienez ere hala aipatzen dute Kontu-hartzailetzan, Udalaren kudeaketa ekonomikorako dituen legezko betebeharrak epeetan bete daitezen.

Udalaren eta Musika Eskola erakunde autonomoaren plantilla organikoari dagokionez, adierazi behar da aurreko gobernu-taldea Udalean sartu zenean nahikoa egoera zaila aurkitu zuela plantilla organikoaren egoera kudeatzeri eta konpontzeari dagokienez; izan ere, plantillaren beraren deserregularizazio- eta deseguneratze-egoerari gehitu behar zaio legealdi osoan ez zela akordio politikorik izan plantilla berria onesteko. Hori bateraezina da dagoen arazoa konpontzearekin, eta, beraz, ezin izan dira bete plantillaren baldintza ekonomikoen eta lan-baldintzen aldaketei eragiten zieten Osoko Bilkuraren akordioak, eta hori, Udalaren nahiaren aurka bada ere, langileek beren eskubideak aitortzeko abiarazitako prozesu judizial ugariren ondorioa da. Guk geuk gai hori defendatzen dugu eta harekin ados gaude, eta, era berean, adierazi nahi dugu, jakina, gustatuko zitzaigula egoera hori Osoko Bilkuraren gehiengoaren adostasunez konpondu izana, baina, zoritxarrez, aurreko legealdi osoan ezin izan zen halakorik lortu.

Egoera hain zen konplexua, non 2018ko maiatzean plantilla-proposamen bat babestera iritsi zen talde politikoak ez baitzituen Udalaren aurrekontuak babesten, eta horrek ezinezko egiten baitzuen plantilla organikoaren onespena aurrera ateratzea. Eta ordura arte aurrekontuak babestu zituzten taldeek ez zuten plantillaren proposamena babestu. Hau da, ezin izan zen arazoari konponbidea emateko adina gehiengo politiko lortu.

Gaur egun, joera politikoaren aldaketa bat dagoela dirudien honetan, legegintzaldi berri batean, 2019ko urriaren 24an, Ekonomia Batzordeak plantilla organikoa onesteko proposamenaren aldeko irizpena eman zuen hasiera batean, eta Idazkaritzak horren berri eman ondoren, zuzenketa-fase bat egin zen Idazkaritzaren txosteneko ohartarazpenak aintzat hartuta; ondoren, Kontu-hartzailetzari aurkeztu behar zitzaion eta, azkenik, berriro ere Ekonomia Batzordeari. Proposamen hori 2020-01-23an berriz aurkeztu zen Langileen Ohiko Batzordean, eta Batzorde Bereziari, berriz, 2020-02-5ean, eta aho batez onetsi zen. Une honetan, espedientea egiteko fasean dago, behin betiko Batzordearen eta Osoko Bilkuraren esku utz dadin eta onets dezan. Onespen hori datozen asteetan gertatuko dela espero dugu.

Udalaren kontuei dagokienez, txostenak dio kontuetako batean titular gisa ageri dela oraindik ere Udaleko aurreko kontu-hartzailea, zeina ez baitago plantillan 2013ko ekitalditik.

Bankuaren akatsa da hori; izan ere, baimendutako sinaduren ziurtagiriak eta komunikazioak bidali izan bazaizkio ere legegintzaldia aldatzen den bakoitzean edo alkatetza eta kontu-hartzailetzako karguetan aldaketaren bat gertatzen den bakoitzean, ez dituzte baimendutako sinadurak beren sistemetan aldatu. Dagoeneko bankuari agindua eman zitzaion akats hori zuzentzeko, eta une honetan egoera hori zuzenduta dago.

Udalaren 2018ko abenduaren 31ko Egoera Balantzearen Aktibo Zirkulatzaileko “Finantza Kontuak” deitutako 9. epigrafean, aplikatzeke dauden beste partida batzuengatiko saldo zordun bat ageri da, 254.893 eurokoa. Udalak ez daki haren izaera eta jatorria zein diren.

“Aplikatzeke dauden beste partida batzuk” izeneko 555 kontua, 2000ko ekitaldian (gaur egungo kontabilitate-programarekin sartzen den lehenengo ekitaldia), 43.401,27 euroko saldo zordunarekin sortu zen irekiera-idazpenean. Kontu horrek sarrerak, gastuak, aurrekontuz kanpokoak eta zuzeneko idazpenak jasotzen ditu, bai abonamendukoak, bai zordunketakoak, positiboak zein negatiboak. 2000ko ekitaldi horretan egindako ohar bakarra -117,23ko zenbateko negatiboko kontaketa-diferentzia da, hartzekoan ageri dena. Itxiera-idazpena azken saldoa baino 43.400,81,46 txikiagoa da.

2001eko ekitaldia 43.400,81 euroko ordainketarekin eta aurrekontuz kanpoko 0,23 euroko ordainketari dagokion beste ordainketa batekin hasi zen. 2001eko ekitaldian egindako ohar bakarrak 866,03 euroko kontaketa-diferentziengatiko ordainketak izan ziren. Itxiera-idazpena 42.534,55 eurokoa da.

2002ko ekitaldiko irekiera-idazpenean, 2001eko itxiera-saldoaz gain, "sarrera" kontzeptua duten hainbat ordainketa-ohar jasotzen dira, 29.154,49 euroko zenbateko negatiboarekin. Ekitaldiko oharrak honako hauek dira: eurora bihurtzeagatiko doikuntzak, berdinketa-diferentziak eta beste berdinketa-diferentzia batzuen ezeztapenak. Amaierako saldoa 71.044,72 euro zorduna da.

2003ko ekitaldian, irekiera-idazpenak, hasierako saldoaz gain, "sarrera" kontzeptuko hainbat ordainketa-ohar jasotzen ditu, -26.113,14ko zenbateko negatiboarekin. Itxieraren amaierako saldoa 97.157,86 eurokoa da.

2004tik 2012ra bitarteko ekitaldietan, ez dago aurreko itxiera-saldoa irekitzeaz bestelako oharrik, nagusiki ordainketa edo kobrantzetako zentimoen eta gastu edo sarreretan erregistratutakoen arteko diferentziek sortutako kontaketa-diferentziak izan ezik. Aipatzeko moduko gauza bakarra da -577,86 euroko bi ordaintze-ohar negatibo dira, zeinetan hirugarrena Nafarroako Foru Komunitatea baita. Nire ustez, Ogasun Publikoaren kontuan BEZagatik jasotakoaren eta Ogasunak itzulitakoaren artean dauden diferentziei legozkieke (ez da egiaztatu benetan horri erantzuten dioten). Gainera, irekiera-idazpenean Madurga Gil Antonio izeneko hirugarrenaren "O-Emaitzen betebeharra, Aurreko likidazioetan likidatu gabeko BEZa" gisako ohar bat dago, 2.900,00 euroko zordunketakoa, 2011koa denik ikusten ez dudana, eta 2012an irekiera-idazpenean agertzen dena. 2012ko oharrean, hartzekodunaren fitxan "Trenasa prozeduraren minuta erregularizatzea" deskribapena agertzen da.

2012ko ekitaldiaren amaieran 100.634,94 euroko saldoa dago zorretan.

2013ko ekitaldian, aurreko itxiera-saldoa irekitzeaz gain, beste ohar batzuk egin ziren irekiera-idazpenean, guztiak aurrekontuz kanpokoak, bai zordunketakoak bai ordainketakoak, eta horietatik 112.899,47 hasierako saldoa atera zen. Gainera, 555 kontuan honako ohar hauek daude ikusgai “Solidaridad” egoitza mistoaren erakunde autonomoa desegiteari buruz eta Udalak haren kudeaketa eta ondarea bere gain hartzeari buruz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Kontua** | **Data** | **Idazpena** | **Oharra** | **Jatorria** | **Kontzeptua** | **Zorra** | **Hartzekoa** | **Saldoa** |
|  |  |  |  |  |  |  |  |  |
| 555 | 2013/07/01 | 4727 | 5 | Zuzena | Intsuldaketa | 21.413,17 |  | 134.312,64 |
|  |  |  |  |  | Egoitzaren balantzea |  |  |  |
|  |  |  |  |  | A 01/0 |  |  |  |
|  |  |  |  |  |  |  |  |  |
| 555 | 2013/07/01 | 8859 | 1 | Zuzena | Laguntza baliabideen | 22.898,56 |  | 157.211,20 |
|  |  |  |  |  | Itxierako akatsa zuzentzea |  |  |  |
|  |  |  |  |  |  |  |  |  |
| 555 | 2013/07/01 | 8860 | 2 | Zuzena | 8859 |  | 22.898,56 | 134.312,64 |
|  |  |  |  |  | Idazpena zuzentzea |  |  |  |
|  |  |  |  |  |  |  |  |  |
| 555 | 2013/07/01 | 8861 | 2 | Zuzena | Itxierako akatsak zuzentzea |  | 22 .898,56 | 111.414,08 |
|  |  |  |  |  |  |  |  |  |
| 555 | 2013/07/01 | 8862 | 1 | Zuzena | Itxierako idazpena zuzentzea | 143.470,12 |  | 254.884,20 |
|  |  |  |  |  |  |  |  |  |

Itxierako saldo zorduna 254.884,20 eurokoa izan zen 2013an.

2014tik 2018ra bitarteko ekitaldian, kontaketa-diferentzia ez oso esanguratsuak baizik ez ditu jasotzen, 254.893,03 euroko amaierako saldo zorduna handitzen dutenak.

Udalaren 2018ko abenduaren 31ko Egoera Balantzeko funts propioen “2. Ekitaldiko emaitza ekonomikoak” epigrafean jasotako saldoak ez du islatzen 2018ko abenduaren 31ko ekitaldiko emaitza-kontuan ageri den saldoa; izan ere, aurreko ekitaldietako emaitza metatuak sartu dira, 2018ko abenduaren 31ko Egoera Balantzeko funts propioen “1. Ondarea eta erreserbak” epigrafean jaso beharko liratekeenak.

2019ko ekitaldia ixtean, "2. Ekitaldiko emaitza ekonomikoa” epigrafearen saldoaren “1. Ondarea eta erreserbak” epigraferako intsuldaketa jasoko du, 2018ko itxieraren zenbatekoarekin.

Udalaren 2018ko abenduaren 31n itxitako ekitaldietako aurrekontuen ordaintzeke dauden betebeharrek 217.680 euroko saldoa hartzen dute, 2008ko ekitaldian udal-igerilekuak birmoldatzeko obrak egiteko enpresa adjudikazio-hartzailearekin hartutako zor bati dagokiona. 2009an, enpresa hori hartzekodunen konkurtsoan deklaratu zen, eta horren amaiera eta sozietatearen azkentzea 2015eko 195. BOEn argitaratu ziren, urriaren 13koan.

Preskripzioagatiko zorrak azkentzeko deklarazio-espedientea hasiko da, zorren historia aztertu ondoren, saldo hori udalaren kontabilitatean zergatik erakusten den jakiteko, sozietatea likidatzeko prozeduran saldo hori erreklamatu ez denean.

**Laburbilduz:** espero dugu kontuan hartuko direla txosten honetan jasotako ekarpen guztiak, orain arte posible izan ez den guztia zuzentzeko Udalak duen joera positiboa erakusten dutenak, bai eta hori lortzeko egindako lana ere. Hala ere, ez da bistatik galdu behar 2015ean, legealdi honetan, Udala gobernatzen dugunok —aurreko lau urteetan ere hori egiteko aukera izan genuen— egoera ekonomiko eta administratibo tamalgarria aurkitu genuela. Edozer behar baduzu, zure esanetara naukazu.

Castejonen, 2020ko otsailaren 14an

Alkatea: David Álvarez Yanguas

Behin-behineko txostenari aurkeztutako alegazioen erantzuna

Castejongo Udaleko alkateak aurkeztu dituen alegazioak aztertuta, Udal Plan Orokorrarekin lotutako alegazioa gehitu diogu txostenari.

Gure ustez, gainerako alegazioetan emandako informazioa txostenari buruzko azalpen bat da, eta ez ditu ondorioak aldatzen; horregatik, txostenari gehitzen dizkiogu, eta behin betiko bihurtzen dugu txostena. Halere, hornitzaileei ordaintzeko batez besteko epeari, finantza- eta eraginkortasun-kontrolari eta esku-hartzearen eragozpenei buruzko alegazioei dagokienez, honako hau adierazten dugu:

* Apirilaren 27ko 2/2012 Lege Organikoak aipatzen duen hornitzaileei ordaintzeko batez besteko aldiaren kontzeptua, merkataritza-zorraren jasangarritasuna betetzen dela egiaztatzeko erabiltzen dena, uztailaren 25eko 635/2014 Errege Dekretuan ezarritako metodologiaren arabera kalkulatzen da (abenduaren 22ko 1040/2017 Errege Dekretuak aldatu zuen errege dekretu hori). Kalkuluan, ordaindutako eragiketak zein ordaintzeke daudenak hartzen dira kontuan. Adierazle hori eta hornitzaileei ordaintzeko gehieneko epea desberdinak dira —abenduaren 29ko 3/2004 Legean araututako berankortasun-arloko araudian ezarritakoa da epe hori—.
* Finantzen eta eraginkortasunaren kontrola barne-kontroleko eginkizunak dira, Nafarroako Toki Ogasunei buruzko martxoaren 10eko 2/1995 Foru Legean ezarritakoak.

Kontrol finantzarioaren helburua da Udalaren eta haren menpeko erakundeen zerbitzuen alderdi ekonomiko eta finantzarioaren funtzionamendua egiaztatzea; eraginkortasun-kontrolean, ordea, helburuen betetze-maila egiaztatuko da, bai eta zerbitzu edo inbertsioen funtzionamenduaren eta errendimenduaren kostuaren analisia ere.

* Kontu-hartzailetzak aurkeztutako eragozpen-oharrei dagokienez, desadostasuna ebazten duen ebazpenak edo akordioak izaera betearazlea duela kontuan hartuta, uste dugu ez dela egokia arrazoi beragatik prozeduraren fase desberdinak konpontzea.

Hala, betebeharra aitortzeko fasean, betearazpen-fase horren berezko alderdiak egiaztatuko dira, hargatik eragotzi gabe Kontu-hartzailetza Organoak agerian jar dezala aurreko fasearen eragozpena eta desadostasunaren ebazpena, baina alderdi zehatz hori ez da ulertu behar betebeharra aitortzeko fasearen eragozpen gisa.

Iruñean, 2020ko otsailaren 18an

Lehendakaria,

Asunción Olaechea Estanga

1. Udal plan orokorrari buruzko alegazioaren bidez aldatutako paragrafoa. [↑](#footnote-ref-1)